དེ་ཡང་བོད་ཡུལ་སློབ་གསོ་སྐྱོན་བྲལ་ངང་རྒྱུན་སྲིང་འཕེལ་རྒྱས་འགྲོ་བ་ལ།སློབ་གསོ་སྐྱེ་ཁམས་ཅན་དང་།སློབ་གསོ་དམངས་གཙོ་ཅན།སློབ་གསོ་འདྲ་མཉམ་ཅན་གསུམ་གྱི་གཞུང་ལུགས་ལ་གོ་བ་ཡང་དག་རྙེད་པའི་ཐོག་ནས་ལག་ལེན་དུ་བསྟར་དགོས་པའི་གནས་ལུགས་བསྟན་འདུགང་རང་གིས་ཀྱང་དེ་གསུམ་ལ་གོ་བ་ཡང་དག་ཆགས་པའི་ཐོག་ནས་ལག་ལེན་དུ་འདེབས་པ་ཡིན་ན་བོད་ཡུལ་སློབ་གསོ་རྒྱུན་སྲིང་འཕེལ་རྒྱས་འབྱུང་བར་བགེགས་བར་དང་དཀག་རྒྱ་ལས་གྲོལ་ཏེ་ཡངས་པའི་ལམ་དུ་ཤར་བསྐྱོད་ཐུབ་པར་སྙམ།སློབ་གསོ་སྐྱེ་ཁམས་ཅན་དང་དམངས་གཙོ་ཅན།འདྲ་མཉམ་ཅན་གྱི་ངོ་བོ་དང་རྣམ་པ་སོགས་རྩོམ་པ་པོས་དེབ་ཀྱི་མགོ་བརྗོད་དུ་མདོར་བསྡུས་ཀྱི་ཚུལ་དུ་སྟོན་འདུག་ཀྱང་ད་དུང་དེར་གཞུང་ལུགས་དང་ལག་ལེན།དོན་དངོས་བཅས་གཞིར་བཟུང་ནས་ཞིབ་འཇུག་དང་ལག་བསྟར་ཡང་དག་བྱས་ན་ཕན་པ་རྒྱ་ཆེ་འཐོབ་པ་མ་ཟད།བོད་ཡུལ་སློབ་གསོ་རྒྱུན་སྲིང་འཕེལ་རྒྱས་འབྱུང་བར་སྤྱིའི་གནས་བབ་ཐག་གཅོད་ཀྱང་བྱ་ཐུབ་སྙམ།ཁོང་གིས་ཞིབ་འཇུག་བྱེད་ཚུལ་ཡང་སློབ་གསོའི་ཆོས་ཉིད་དང་སློབ་གསོ་རིག་པའི་གཞུང་ལུགས།རང་རྒྱལ་གྱི་བོད་ཡུལ་སློབ་གསོའི་དངོས་དོན་བཅས་ཟུང་དུ་འབྲེལ་འདུག་པས།བོད་ཡུལ་སློབ་གསོ་རྒྱུན་སྲིང་འཕེལ་རྒྱས་འགྲོ་བར་གཞན་གྱིས་ཚབ་བྱེད་མི་ཐུབ་པའི་ཕན་འབྲས་དང་ནུས་པ་བླ་ལྷག་ཏུ་ཆེ་སྙམ།